יוסי בן ארי

יוסי בן ארי (נולד ב-2 ביוני 1949), הוא קצין בדימוס בדרגת תת-אלוף ודוקטור בתחום מדע המדינה. שירת כ-50 שנים בצה"ל ובמערכת הביטחון, וכיום מכהן כראש מערכת "מבט מל"מ", כתב-עת לענייני מודיעין וביטחון של המרכז למורשת המודיעין ופובליציסט.

 ביוגרפיה 
יוסי בן ארי נולד ביפו לאריה ורבקה שפיגל. יוסי גדל והתחנך בחולון. בשנת 1967 סיים את לימודיו בתיכון קוגל. באוגוסט 1967 התגייס בן ארי לצה"ל. 

 שירות באגף המודיעין 
לאחר שסיים קורס מ"כים, הוצב בן ארי בחיל המודיעין ושירת כשנה בחטיבת הבקעה כמש"ק מודיעין וסייר אוויר ב"ארץ המרדפים".

בשנת 1969 סיים קורס קציני אג"מ וקורס קציני מודיעין. לאחר מכן הוצב במחלקת המודיעין של פיקוד הדרום והיה אחראי על הטיפול בפעילות חבלנית עוינת בגזרת הערבה.

במהלך מלחמת ההתשה הועבר בן ארי למחלקת המודיעין של עוצבת סיני, שם שימש כקצין מערך ופעילות. במהלך שירותו בתפקיד זה נפצע מפגז מרגמה במוצב צה"ל ששכן בדוורסואר על גדת תעלת סואץ. לאחר סיום שירותו הסדיר ב-1970, הוצב במחלקת המודיעין של עוצבת געש והצטרף לשירות קבע.

בשנים 1974–1977 שירת בן ארי בענף המצרי באגף המודיעין (אמ"ן) ולקח חלק בשיקום הענף לאחר קריסתו בעקבות המלחמה. לאחר תפקיד זה מונה לקצין מודיעין של חטיבת גולני (1977–1978). שנה לאחר מכן שימש כראש לשכת ראש אמ"ן (1978–1979), ובשנים 1979–1981 חזר לענף המצרי באמ"ן, הפעם כעומד בראשו. במהלך מלחמת לבנון הראשונה שימש כקצין מודיעין של אוגדה 96 (כיום אוגדה 98) ולאחר מכן כקמ"ן קצין חיל רגלים וצנחנים ראשי, ולקח חלק במבצע אחים ובמבצע משה להעלאת יהודי אתיופיה מסודאן .

בשנת 1986 מילא את תפקיד ראש מגמת מחקר בקורס קציני מודיעין, ובמהלך האינתיפאדה הראשונה שימש כקצין המודיעין של פיקוד הדרום. בשנת 1990 הוצב כמדריך מודיעין במכללה הבין-זרועית לפיקוד ולמטה. את תפקידו כמדריך מילא עד שנת 1991, שנת פרישתו לגמלאות.

 שירותו במערכת הביטחון 
עם פרישתו מצה"ל בשנת 1991, הצטרף בן ארי לגוף אזרחי במערכת הביטחון, ולקח חלק בשיחות השלום עם מדינות ערב בוושינגטון שהתקיימו לאחר ועידת מדריד. בן ארי היה חניך במכללה לביטחון לאומי, ולאחר מכן המשיך להדריך בה במשך ארבע שנים נוספות, מתוכן כיהן כשנה כמדריך ראשי.

בשנת 2004 פרש ממערכת הביטחון. לאחר כהונה משותפת כמנהל בצוות האסטרטגי של מרכז ישראל פלסטין למחקר ומידע, שב לפעילות במערכת הביטחון כגמלאי עד לפרישתו הסופית בשנת 2018.

 השכלה צבאית ואקדמית 
במהלך שירותו הצבאי סיים בן ארי קורס מ"פים, קורס קציני מודיעין מתקדם בארצות הברית, קורס פיקוד ומטה ושנת לימודים במכללה לביטחון לאומי.

בן ארי הוא בעל תואר ראשון בגאוגרפיה וארכאולוגיה, בנוסף להיותו בעל תואר מוסמך במדע המדינה מטעם אוניברסיטת תל אביב. בנוסף לאלו הוא בעל תואר שני בלימודי ביטחון מטעם אוניברסיטת חיפה, בה כתב את עבודת הדוקטורט אשר עסקה בהשפעת מומחי אקדמיה בעיצוב והפצת התפיסה הישראלית לסכסוך הערבי–ישראלי בשנים 1970–1973. בן ארי שימש כמרצה באוניברסיטת בן-גוריון בנגב, במכללת בית ברל, במכללת הגליל ובאוניברסיטה הפתוחה, והיה עמית מחקר במכון ירושלים לחקר ישראל.

 פעילות נוספת 
החל משנת 2021 הוא חבר בוועד המנהל של המרכז למורשת המודיעין, ומשנת 2022 משמש כראש מערכת כתב העת 'מבט מל"מ'. בנוסף כותב טורי דעה בנושאי ביטחון, צבא ומודיעין בעיתונות הישראלית.

בן ארי בוגר קורס מורי דרך, קורס מדריכי פולין של יד ושם, ומדריך משלחות של בני נוער במסעות לפולין. כמו כן ערך מספר תערוכות בנושא השואה. 

 ראו גם 
 מאמרים 

 .
 .
 .
 .
 יוסי בן ארי,אומנות המודיעין: קל מאד להתריע, קשה יותר להרגיע: על קצין מודיעין מושלם, מבט מל"מ, גיליון 91, 2022, עמודים 32-33.
 .

 .

 .

 פרסומים 
 .
 .
 יוסי בן ארי באתר ynet

 יוסי בן ארי באתר הארץ
.
יוסי בן ארי, משפחותינו תחת מכבש השואה - 'הרכבת שדרסה' : סיפורם של רבקה-ריפצ'ו הניג-וייס-שפיגל, אריה-ליאו שפיגל, חיים פינקלשטיין ורבקה-רניה בלומליך-פינקלשטיין, כפר סבא, 2021.

 הערות שוליים 

קטגוריה:קציני מודיעין של פיקוד הדרום
קטגוריה:תתי-אלופים בצה"ל
קטגוריה:בוגרי אוניברסיטת תל אביב
קטגוריה:בוגרי תיכון קוגל
קטגוריה:בוגרי אוניברסיטת חיפה
קטגוריה:ישראלים שנולדו ב-1949